สื่อสารให้ถูกต้องค้างชำระหนี้กับติดเครดิตบูโร
โดย...สุรพล โอภาสเสถียร
13 ก.พ. 2560

โดย...สุรพล โอภาสเสถียร
ช่วงสุดสัปดาห์ที่ผ่านมามีข่าวสารปรากฏว่ามีลีสซิ่งแห่งหนึ่งให้ข่าวที่กล่าวพาดพิงถึงเครดิตบูโรที่เป็นหนึ่งในปัจจัยในเงื่อนไขการอนุมัติแลระบุว่า อาจมีบางคนที่ประวัติเสียหรือติดเครดิตบูโรนั้น
เครดิตบูโรจึงมีหนังสือชี้แจงว่า บริษัทจัดเก็บข้อมูลการชำระหนี้สินเชื่อของลูกหนี้สถาบันการเงินที่เป็นสมาชิกของบริษัทตามข้อเท็จจริงที่เกิดขึ้นในแต่ละเดือนว่าลูกค้าจะชำระหนี้ได้ตามกำหนดเวลาหรือผิดนัดชำระหนี้ และบริษัทไม่เคยขึ้นบัญชีดำ หรือ Blacklist ว่าเป็นบุคคลที่สถาบันการเงินไม่ควรให้สินเชื่อ
กรณีสถาบันใดหรือใครก็ตามสื่อสารให้เข้าใจผิดว่าเครดิตบูโรเป็นผู้ทำให้ลูกค้าติดเครดิตบูโร ซึ่งจะเป็นต้นเหตุที่ทำให้ขอสินเชื่อไม่ได้ การกล่าวอ้างในเรื่อง “ติดเครดิตบูโร” นั้น เป็นเรื่องที่ไม่ถูกต้องและอาจเข้าข่ายผิดกฎหมายและหลักการกำกับดูแลกิจการที่ดี และได้ย้ำเตือนให้สมาชิกระมัดระวังในการสื่อสาร เพื่อไม่ให้เกิดความเข้าใจผิดต่อสาธารณะในลักษณะดังกล่าวเสมอมา ทั้งนี้ เพื่อเป็นการสร้างความเข้าใจที่ถูกต้องและลดปัญหาเรื่องร้องเรียนของลูกค้า
อนึ่ง การที่สถาบันการเงินจะพิจารณาอนุมัติหรือไม่อนุมัติสินเชื่อนั้น เป็นดุลพินิจของสถาบันการเงินนั้นเองทั้งสิ้น โดยจะพิจารณาจากรายได้ความสามารถในการชำระหนี้ความเสี่ยงของธุรกิจ หลักประกัน ฯลฯ  
ดังนั้น “ค้างชำระหนี้” ควรถูกสื่อสารแทนที่ “ติดเครดิตบูโร” ดีกว่าหรือไม่